Na temelju članaka 58. i 118. Zakona o odgoju i obrazovanju u osnovnoj i srednjoj školi („Narodne novine“, br. 87/08., 86/09., 92/10., 105/10., 90/11., 5/12., 16/12., 86/12., 126/12., 94/13., 152/14. i 7/17. ) te članka 28. i 61. Statuta Osnovne škole „Brda“ Split, Školski odbor Osnovne škole „Brda“ Split, nakon provedene rasprave na Učiteljskom vijećem, Vijeću roditelja i Vijeću učenika, na prijedlog ravnateljice, na sjednici održanoj dana 5. srpnja 2018. donio je

**ETIČKI KODEKS NEPOSREDNIH NOSITELJA**

**ODGOJNO-OBRAZOVNE DJELATNOSTI**

**U OSNOVNOJ ŠKOLI „BRDA“ SPLIT**

**OPĆE ODREDBE**

**Članak 1.**

Etičkim kodeksom propisuje se skup pravila, odnosno etičkih načela, kojih se u radu i ponašanju u školi i školskom okruženju moraju pridržavati neposredni nositelji odgojno-obrazovne djelatnosti u Osnovnoj školi „Brda“ Split (u daljem tekstu: Škola).

Izrazi u ovom Etičkom kodeksu navedeni u muškom rodu neutralni su i odnose na sve osobe muškog i ženskog spola.

**Članak 2.**

Etičkim kodeksom uređuju se obveze i prava neposrednih nositelja odgojno-obrazovne djelatnosti (dalje u tekstu: učitelji i stručni suradnici), odnos učitelja i stručnih suradnika prema učenicima, odnos učitelja i stručnih suradnika prema roditeljima, strankama i ostalim radnicima Škole, primjereni način ophođenja i odijevanja u Školi, druge odredbe ponašanja u školskom okruženju i neposrednom odgojno-obrazovnom radu te posljedice u slučaju kršenja ovog Etičkog kodeksa.

**Članak 3.**

Učitelji i stručni suradnici dužni su u svom radu postupati savjesno i odgovorno prema pravilima struke i u skladu s temeljnim načelima humanosti, moralnosti, ispravnosti te vrijednosti zaštićenih međunarodnim pravom, osobito vodeći računa o pravima djece.

**Članak 4.**

Izrazi koji se u ovom Etičkom kodeksu koriste za osobe u muškom rodu su neutralni i odnose se na muške i na ženske osobe.

**ODNOS UČITELJA I STRUČNIH SURADNIKA PREMA UČENICIMA**

**Članak 5.**

Učitelji i stručni suradnici dužni su postupati jednako prema svim učenicima bez diskriminacije ili povlašćivanja na temelju rase, boje kože, spola, dobi, nacionalnosti, etničke ili vjerske pripadnosti, socijalnog ili imovnog stanja, obiteljske situacije ili bilo kojoj drugoj osnovi.

**Članak 6.**

Učenike treba odgajati i obrazovati u skladu s temeljnim ljudskim vrijednostima: istine, mira, ispravnog postupanja, ljubavi i nenasilja.

**Članak 7.**

Učitelji i stručni suradnici trebaju odgajati učenike prema načelu postizanja sklada misli, riječi i djela, u čemu trebaju biti primjer i uzor učenicima.

**Članak 8.**

Kod učenika treba poticati slobodan, odgovoran i ozbiljan pristup učenju uz primjenu najboljih stručnih, profesionalnih i znanstvenih metoda.

Učenike treba motivirati za učenje i druge oblike stvaralaštva, poticati na izražavanje vlastitog mišljenja te kod njih razvijati samopouzdanje.

**Članak 9.**

Učitelji trebaju biti objektivni i nepristrani pri ocjenjivanju učenika uz obvezu suzdržavanja od svih postupanja kojima bi se određeni učenici preferirali, a kod druge djece stvarao osjećaj manje vrijednosti i ljubomore.

**Članak 10.**

Dužnost je učitelja i stručnih suradnika uvažavati i prihvaćati učenike s različitim sposobnostima i interesima i omogućiti im odgovarajući intelektualni, emocionalni, moralni i duhovni razvitak u skladu s njihovim mogućnostima.

**Članak 11.**

Kod učenika treba razvijati domoljublje, svijest o nacionalnoj pripadnosti i svim vrednotama povijesne, kulturne i etničke baštine Republike Hrvatske.

**Članak 12.**

Učenike treba odgajati da poštuju i uvažavaju sve osobe bez obzira na nacionalnu ili vjersku pripadnost u skladu s etičkim načelima, humanosti i čovjekoljublju.

U Školi je zabranjeno izražavanje diskriminacije na osnovi rase ili etničke pripadnosti ili boje kože, spola, jezika, vjere, političkog ili drugog uvjerenja, nacionalnog ili socijalnog podrijetla, imovnog stanja, članstva u građanskim udrugama, obrazovanja, društvenog položaja, bračnog ili obiteljskog statusa, dobi, zdravstvenog stanja, invaliditeta, genetskog naslijeđa, rodnog identiteta, izražavanja ili spolne orijentacije.

**Članak 13.**

Zabranjeno je fizičko kažnjavanje učenika te svaka metoda psihološkog pritiska kojom se učenik dovodi u ponižavajući položaj ili se njime stvara osjećaj manje vrijednosti ili povrede dostojanstva učenika.

Zabranjeno je kažnjavanje neposluha učenika udaljavanjem iz razreda, osim ako su udaljeni iz razloga što su upućeni stručnoj službi ili ravnatelju škole.

**Članak 14.**

Kod saznanja o bilo kakvom obliku fizičkog ili psihičkog nasilja nad učenicima ili bilo kojem drugom društveno neprihvatljivom ponašanju koje može štetiti razvoju i tjelesnom ili psihičkom integritetu djeteta, učitelj i stručni suradnik dužan je u najkraćem mogućem roku izvijestiti ravnatelja škole, koji je o tome obvezan izvijestiti nadležne institucije.

**Članak 15.**

U obavljanju poslova odgojno-obrazovne struke učitelji i stručni suradnici dužni su osobito brižno postupati sa svim informacijama kojima raspolažu o učenicima ili njihovim obiteljima uz obvezu da svi ti podaci predstavljaju profesionalnu tajnu.

Dužnost čuvanja službene i profesionalne tajne obvezuje i nakon prestanka rada u Školi, osim u situacijama kada je to odredbama posebnih zakona propisano, odnosno u postupcima pred nadležnim tijelima.

**ODNOS UČITELJA I STRUČNIH SURADNIKA PREMA RODITELJIMA ODNOSNO SKRBNICIMA UČENIKA**

**Članak 16.**

Učitelji i stručni suradnici trebaju imati suradničke i suodgovorne odnose s roditeljima odnosno skrbnicima učenika.

**Članak 17.**

Na zamolbu ili zahtjev roditelja ili skrbnika učenika, dužni su ga primiti na razgovor te saslušati ako se time ne remeti redoviti nastavni proces.

U vrijeme predviđeno za informacije učitelj je dužan biti dostupan svim roditeljima zainteresiranima za razgovor.

Posebnu pozornost učitelji i stručni suradnici trebaju obratiti na osobe s invaliditetom i druge osobe s posebnim potrebama.

**Članak 18.**

Odnos učitelja i stručnog suradnika prema roditeljima ili skrbnicima treba biti tolerantan uz obvezu uvažavanja stavova roditelja ili skrbnika, vodeći računa o dobrobiti djeteta.

Kod obavljanja poslova učitelji i stručni suradnici trebaju primijeniti svoje stručno znanje na način da roditeljima ili skrbnicima učenika pomažu u ostvarivanju prava u djelatnosti odgoja i obrazovanja.

**Članak 19.**

Učitelji su dužni izvješćivati roditelje o uspjehu učenika, ponašanju i aktivnostima učenika te izostancima s nastave.

**Članak 20.**

Učiteljima i stručnim suradnicima nije dopušteno od roditelja, skrbnika ili drugih građana tražiti darove, poticati darivanje, niti primati ikakve darove za koje postoji razborita pretpostavka da bi posredno ili neposredno mogli utjecati na njegovu objektivnost ispunjavanja profesionalnih obveza.

Učitelji i stručni suradnici se trebaju suzdržavati od svih oblika korupcije, a svaki pokušaj korupcije prijaviti nadležnim tijelima.

**ODNOS UČITELJA I STRUČNIH SURADNIKA MEĐUSOBNO, PREMA STRANKAMA I DRUGIM RADNICIMA ŠKOLE**

**Članak 21.**

Međusobni odnos učitelja i stručnih suradnika treba biti suradnički, temeljiti se na međusobnom poštovanju, kolegijalnosti, uvažavanju, međusobnoj pomoći i suradnji te profesionalnoj i ljudskoj solidarnosti.

**Članak 22.**

Odnos učitelja i stručnih suradnika prema radu i radnim obvezama mora biti stručan i profesionalan.

Učitelji i stručni suradnici ne smiju druge učitelje i stručne suradnike ometati u obavljanju njihovih poslova.

Učitelji i stručni suradnici trebaju redovito razmjenjivati informacije i mišljenja o radnim i stručnim pitanjima.

**Članak 23.**

Učitelji i stručni suradnici dužni su se suzdržavati od ponašanja kojima mogu povrijediti stručni ugled ili način rada drugog učitelja, stručnog suradnika ili drugog radnika Škole.

Kod ukazivanja na određena postupanja ili ponašanja drugih učitelja, stručnih suradnika odnosno ostalih radnika Škole treba postupati korektno i obazrivo, pazeći da se primjedbom ili kritikom ne povrijedi ugled ili dostojanstvo osobe na čiji se rad ili postupanje ukazuje.

**Članak 24.**

Zbornica Škole je mjesto na kojem se učitelji i stručni suradnici sastaju, dogovaraju, razmjenjuju mišljenja i usklađuju u radu.

Učitelji i stručni suradnici, osim onih koji su dežurni, obvezni su tijekom velikog odmora biti u zbornici Škole.

**Članak 25.**

Prema strankama učitelji i stručni suradnici obvezni su se ponašati kulturno i susretljivo i dati im svaku informaciju kojom raspolažu, odnosno uputiti ih nadležnoj osobi ili tijelu.

**Članak 26.**

Ophođenje s učenicima, roditeljima, radnicima Škole te svim drugim osobama s kojima učitelji i stručni suradnici svakodnevno komuniciraju treba biti kulturno, uljudno i na razini profesije koju obavljaju.

**Članak 27.**

U okviru svog položaja ravnatelj Škole treba poticati učitelje i stručne suradnike na kvalitetno i učinkovito obavljanje poslova, međusobno uvažavanje, poštivanje i suradnju, te korektan odnos prema roditeljima, skrbnicima, strankama i drugim radnicima Škole.

**JAVNO NASTUPANJE UČITELJA I STRUČNIH SURADNIKA**

**Članak 28.**

Školska tijela trebaju poticati učitelje i stručne suradnike na javno nastupanje, slobodu izražavanja i iznošenja svojih gledišta.

**Članak 29.**

Kod javnih nastupa u kojima predstavljaju Školu učitelji i stručni suradnici mogu iznositi školska stajališta u skladu s dobivenim ovlastima i svojim stručnim znanjem.

Kod javnih nastupa u kojima učitelji i stručni suradnici ne predstavljaju Školu, a koji su tematski povezani sa Školom, učitelji i stručni suradnici su dužni naglasiti da iznose osobno gledište.

**OSTALE ODREDBE**

**Članak 30.**

Osobni izgled učitelja i stručnih suradnika mora biti služben i ozbiljan.

Odjeća učitelja i stručnih suradnika treba biti uredna, umjerenih krojeva, primjerena pozivu koji obavljaju.

Odjeća ne smije biti uska i kratka, kao niti neprimjereno otkrivati dijelove tijela.

**Članak 31.**

Učitelji i stručni suradnici dužni su čuvati dignitet struke i izvan radnog vremena u Školi primjerenim i dostojanstvenim ponašanjem.

**Članak 32.**

Dužnost je učitelja i stručnih suradnika ukazivati na neprimjerene postupke ili postupanja glede nepoštovanja odredbi ovog Etičkog kodeksa ili druga neprimjerna ponašanja, vodeći računa da se to izvrši na način kojim neće biti povrijeđeno dostojanstvo osobe koju se upozorava na takva štetna ponašanja.

**Članak 33.**

Apsolutno su zabranjena sva neprihvatljiva ponašanja: diskriminacija, uznemiravanje, spolno ili verbalno uznemiravanje, uzimanje alkoholnih i sličnih napitaka, pušenja ili konzumiranja opojnih sredstava.

**Članak 34.**

Za praćenje primjene odredaba ovog Etičkog kodeksa i ispunjavanja obveza iz ovog Etičkog kodeksa u Školi se osniva Etičko povjerenstvo.

**Članak 35.**

Etičko povjerenstvo ima predsjednika i dva člana koje, uz suglasnost Učiteljsko vijeće, imenuje ravnatelj iz reda učitelja i stručnih suradnika Škole.

Mandat Etičkog povjerenstva je dvije godine.

**Članak 36.**

Pitanja iz svoje nadležnosti Etičko povjerenstvo rješava zaključkom.

Pri donošenju zaključaka nastoji se postići konsenzus svih članova Etičkog povjerenstva, a ako to nije moguće zaključak se donosi na temelju stajališta većine članova Etičkog povjerenstva.

**Članak 37.**

Učitelj i stručni suradnik, drugi radnik Škole, učenik, roditelj/ staratelj i drugi građanin koji smatra da je neki od obveznika primjene ovog Etičkog kodeksa postupio suprotno njegovim odredbama, može dostaviti svoju pritužbu Etičkom povjerenstvu.

Pritužba se podnosi u pisanom obliku u tajništvo Škole.

Pritužba mora biti određena te mora sadržavati podatke:

* o opisu činjeničnog stanja
* o odredbama etičkog kodeksa koje su činjenjem ili propuštanjem povrijeđene.

**Članak 38.**

Pritužba se dostavlja ravnatelju Škole koji je dužan bez odlaganja dostaviti pritužbu svim članovima Etičkog povjerenstva.

Predsjednik Etičkog povjerenstva dužan je u roku od 15 dana od dana podnošenja pritužbe sazvati sjednicu Etičkog povjerenstva.

**Članak 39.**

Etičko povjerenstvo treba objektivno ispitati sve navode iz pritužbe, pritužbu podnositelja riješiti i svoj zaključak u pisanom obliku dostaviti podnositelju prigovora i ravnatelju Škole u roku od 30 dana od dana podnošenja pritužbe.

**Članak 40.**

Povreda odredbi ovog Etičkog kodeksa smatra se lakšom ili težom povredom profesionalnih obveza, za koje osoba treba odgovarati u skladu sa zakonskim odredbama.

U slučaju utvrđene povrede odredbi ovog Etičkog kodeksa ravnatelj Škole izreći će pisano upozorenje u skladu sa stavkom 1. ovog članka.

**Članak 41.**

Etičkog kodeksa dužni su se pridržavati svi učitelji i stručni suradnici koji su na dan stupanja na snagu ovog Etičkog Kodeksa u radnom odnosu u Školi.

Ravnatelj Škole skrbi da se svaka osoba koja će zasnovati radni odnos nakon stupanja na snagu ovog Etičkog kodeksa, prije sklapanja ugovora o radu, upozna s odredbama ovog Etičkog kodeksa i da ih se pridržava.

**ZAVRŠNE ODREDBE**

**Članak 42.**

Ovaj Etički kodeks objavljuje se na oglasnoj ploči i na mrežnoj stranici Škole.

**Članak 43.**

Ovaj Etički kodeks stupa na snagu osmoga ( 8.) dana od dana objave na oglasnoj ploči Škole.

